Tħeġġeġ lill-istati biex jagħtu spazju lill-NGOs biex ikomplu jsalvaw il-ħajjiet fiċ-ċentru tal-Mediterran L-Aġenzija tan-Nazzjonijiet Magħquda għar-Refuġjati, il-UNHCR, faħħret id-deċiżjoni tal-Gvern Malti li jippermetti li jitniżżlu f’Malta t-58 persuna li ġew salvati mill-bastiment Aquarius wara jiem fuq il-baħar. Irringrazjat ukoll lil Franza, lil Ġermanja, lil Portugal u lil Spanja li offrew li jieħdu lil dawn l-immigranti minn Malta. Fi kliem l-Aġenzija, it-tmexxija u s-solidarjetà ta’ Malta u dawn l-erba’ pajjiżi kienu kruċjali biex tkun tkun solvuta din is-sitwazzjoni u oħra. “L-umanità, il-kompassjoni, id-determinazzjoni li jkunu salvati l-ħajjiet u l-aċċess għall-protezzjoni internazzjonali għal dawk li huma fil-bżonn, għandha tibqa’ ċentrali fil-kwistjoni dwar kif l-Ewropa timmaniġja l-fruntieri tagħha, kemm dawk tal-baħar u anke dawn fuq l-art,” saħqet il-UNHR. Kien hawn li appellat biex fid-dawl tal-inċertezzi dwar l-operazzjonijiet tat-tfittix u s-salvataġġ fiċ-ċentru tal-Mediterran, l-NGOs jingħataw l-ispazju biex jaħdmu u jgħinu lill-istati jsalvaw il-ħajjiet. Fakkret li fl-2017, l-NGOs salvaw ‘il fuq minn 46,000 ħajja u wriet it-tħassib tagħha għall-fatt li l- Aquarius se jispiċċa bastiment bla stat u għalhekk, skont il-liġi, ma jistax ibaħħar f’ibħra internazzjonali. Ħeġġet biex tiżdied il-kapaċità tat-tfittix u s-salvataġġ fiċ-ċentru tal-Mediterran. “Din hija responsabbilità kollettiva u s-salvataġġ tal-ħajjiet għandu jibqa’ dejjem ċentrali,” temmet tgħid l-istqarrija.